*****

ΚΑΝΟΝΙΣΜΟΣ (ΕΟΚ) αριθ. 2781/90 ΤΟΥ ΣΥΜΒΟΥΛΙΟΥ

της 24ης Σεπτεμβρίου 1990

για την τροποποίηση του κανονισμού (ΕΟΚ) αριθ. 1201/88 για την καθιέρωση μηχανισμών κατά την εισαγωγή για ορισμένα μεταποιημένα προϊόντα με βάση τα βύσσινα, καταγωγής Γιουγκοσλαβίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1202/90 (2), και ιδίως το άρθρο 15 παράγραφος 3 και το άρθρο 17 παράγραφος 2,

την πρόταση της Επιτροπής,

Εκτιμώντας:

ότι το πρόσθετο πρωτόκολλο της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Ομόσπονδης Σοσιαλιστικής Δημοκρατίας της Γιουγκοσλαβίας για ένα νέο εμπορικό καθεστώς (3), που συνήφθη κατόπιν της προσχώρησης της Ισπανίας και της Πορτογαλίας, προβλέπει ότι η Γιουγκοσλαβία απολαύει προτιμησιακού καθεστώτος για την εισαγωγή στην Κοινότητα των μεταποιημένων προϊόντων με βάση τα βύσσινα που υπάγονται στους κωδικούς ΣΟ ex 0811 90 10, ex 0811 90 30, ex 0811 90 90, ex 0812 10 00, 2008 60 51, 2008 60 61, 2008 60 71 και 2008 60 91, εντός του ορίου ετήσιας ποσότητας 19 900 τόνων, και ότι, σε περίπτωση υπέρβασης της προαναφερόμενης ποσότητας, η Κοινότητα διατηρεί το δικαίωμα να αναστείλει τη χορήγηση των πιστοποιητικών εισαγωγής για τα εν λόγω προϊόντα·

ότι το άρθρο 4 του κανονισμού (ΕΟΚ) αριθ. 1201/88 (4) προβλέπει ότι η Επιτροπή αναστέλλει τη χορήγηση των πιστοποιητικών εισαγωγής, μόλις οι εισαγωγές υπερβούν την προαναφερόμενη ποσότητα των 19 900 τόνων ανά ημερολογιακό έτος· ότι, υπό το φως της κτηθείσας πείρας, η διαχείριση του μηχανισμού θα πρέπει να γίνεται με μία ορισμένη ελαστικότητα λαμβάνοντας υπόψη την κατάσταση της κοινοτικής αγοράς· ότι θα πρέπει να τροποποιηθεί το κείμενο του άρθρου 4 προς αυτή την κατεύθυνση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 4 του κανονισμού (ΕΟΚ) αριθ. 1201/88 αντικαθίσταται από το ακόλουθο κείμενο:

«Άρθρο 4

Η Επιτροπή ανστέλλει, για τα προϊόντα που περιλαμβάνονται στο παράρτημα ΙΙ καταγωγής Γιουγκοσλαβίας, τη χορήγηση των πιστοποιητικών που προβλέπονται στο άρθρο 15 του κανονισμού (ΕΟΚ) αριθ. 426/86, μόλις οι εισαγωγές υπερβούν την ποσότητα των 19 900 τόνων ανά ημερολογιακό έτος.

Ωστόσο η Επιτροπή, σύμφωνα με τη διαδικασία που προβλέπεται στο άρθρο 22 του κανονισμού (ΕΟΚ) αριθ. 426/86, μπορεί να επιτρέψει τη χορήγηση των πιστοποιητικών εισαγωγής για μια συμπληρωματική ποσότητα, λαμβάνοντας υπόψη την κατάσταση της κοινοτικής αγοράς και τις εισαγωγές που πραγματοποιήθηκαν πράγματι. Ο προτιμησιακός δασμός δεν εφαρμόζεται στην εισαγωγή αυτής της συμπληρωματικής ποσότητας.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Σεπτεμβρίου 1990.

Για το Συμβούλιο

Ο Πρόεδρος

V. SACCOMANDI

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 119 της 11. 5. 1990, σ. 66.

(3) ΕΕ αριθ. L 389 της 31. 12. 1987, σ. 73.

(4) ΕΕ αριθ. L 115 της 3. 5. 1988, σ. 9.